A tagállamokhoz címzett közlemény a KKV-k támogatási programjainak gyorsított engedélyezéséről és a létező programok módosításairól

(92/C 213/03)

(a Bizottság által 1992. július 2-án elfogadva)

A Bizottság a következőképpen módosította a kisebb jelentőségű támogatási programok bejelentéséről szóló korábbi határozatát [1]:

Elvben a Bizottság nem fogja ellenezni az EGK-Szerződés 93. cikkének (3) bekezdése szerint bejelentett új vagy módosított létező támogatási programokat, ha a következő feltételeknek megfelelnek:

1. új támogatási programok, kivéve a különleges közösségi politikákról szóló nyilatkozatok [2] hatálya alá tartozó ipari ágazatokat támogatókat, valamint a mezőgazdasági, halászati, szállítási és szénipari ágazatok támogatásait.

A programokat kis- és középvállalkozásokra kell korlátozni, amelyek olyan vállalkozásként határozhatók meg, amelyek

- 250-nél kevesebb alkalmazottat foglalkoztatnak, és

- vagy

- éves forgalmuk nem haladja meg a 20 millió ECU-t, vagy

- a mérlegfőösszeg nem haladja meg a 10 millió ECU-t, és

- amelyekben egy vagy több olyan társaság tulajdoni részesedése nem haladja meg a 25 %-ot, amely társaság nem tartozik e meghatározás körébe, kivéve a közhasznú befektetési társaságokat, kockázatitőke-társaságokat vagy, feltéve hogy nem gyakorolnak ellenőrzést, az intézményi befektetőket.

A programoknak a következő feltételek egyikének is meg kell felelniük:

- ha a program konkrét beruházási célokat tűz ki, a támogatási intenzitás nem haladhatja meg a beruházási költség 7,5 %-át, vagy

- ha a program a tervek szerint munkahelyteremtéshez vezet, a támogatás összege létrehozott munkahelyenként nem lehet több 3000 ECU-nél, vagy

- a konkrét beruházási vagy munkahelyteremtési célkitűzések hiányában a kedvezményezettnek nyújtható támogatás teljes mennyisége nem lehet több 200000 ECU-nél.

A fenti összegek adószámítás előtti, azaz bruttó összegek.

A tagállamoknak biztosítaniuk kell, hogy a kedvezményezett nem kap a fenti feltételek által engedélyezettnél több támogatást ugyanarra a projektre e feltételeknek megfelelő támogatási programok ismételt bejelentésével, vagy olyan programokkal, amelyeket bármely más támogatással összevontak általános, regionális vagy ágazati támogatási programok szerint.

Ezeket a támogatásokat nemzeti, regionális vagy helyi alapon lehet kifizetni.

Minden, a Közösségen belüli kereskedelemben végzett exportra vonatkozó támogatást vagy működési támogatást kizárnak az eljárásból;

2. a Bizottság által előzőleg jóváhagyott létező támogatási programok módosítása, kivéve azokat a konkrét eseteket, ahol a Bizottság az engedélyezést szigorúan az akkor bejelentett időszakra, költségvetésre és feltételekre korlátozta.

A módosítás a következők bármelyikére vonatkozhat:

- időbeni meghosszabbítás a költségvetési források növelése nélkül,

- a költségvetés növelése az eredeti összeg 20 %-áig, meghosszabbítás nélkül,

- időbeni meghosszabbítás a költségvetés növelésével az eredeti összeg 20 %-áig,

- a program alkalmazási feltételeinek szűkítése.

Mind az új, mind a létező programokra használandó bejelentésre vonatkozó egyszerűsített nyomtatvány alább található.

A Bizottság a bejelentésekről 20 munkanapon belül határoz.

[1] HL C 40., 1990.2.20., 2. o.

[2] Jelenleg acél, hajógyártás, szintetikus szálak és gépjárművek.

--------------------------------------------------